REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/58-25

8. maj 2025. godine

B e o g r a d

ZAPISNIK

25. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 8. MAJA 2025. GODINE

Sednica je počela u 11,00 časova.

Sednicom je predsedavao Arsić Veroljub, predsednik Odbora.

Sednici su prisustvovali članovi Odbora: Aleksić Miroslav, Beloica Martać Ana, Vujić Vojislav, Davidovac Tijana, Krstić Nenad, Mitrović Peđa, Mihajlovski Ilo, Milijić Svetlana, Nikezić Dušan i Radosavljević Nikola.

Sednici su prisustvovali zamenici članova Odbora: Palurović Jasmina i Tobaiš Jožef (zamenik Ujhelji Akoša).

Sednici nisu prisustvovali članovi Odbora: Bajatović Dušan, Jelić Vladimir, Mitrović Nenad i Pavlović Branko niti njihovi zamenici.

Sednici su prisustvovali predstavnici Republičke komisije za zaštitu prava u postupcima javnih nabavki: Hana Hukić, predsednik i Vesna Gojković Milin, zamenik predsednika i predstavnici Kancelarije za javne nabavke: Dragana Marić, pomoćnik direktora i Snežana Leposavić, rukovodilaca Grupe za monitoring javnih nabavki.

Na predlog predsednika, Odbor je većinom glasova (10 glasova za, 1 protiv, 1 uzdržan) utvrdio sledeći

Dnevni red:

1. Razmatranje Izveštaja o radu Republičke komisije za zaštitu prava u postupcima javnih nabavki u periodu od 01.01.2024. do 31.12.2024. godine, koji je podnela Republička komisija za zaštitu prava u postupcima javnih nabavki (02 broj 590/25 od 28. marta 2025. godine);

2. Razmatranje Izveštaja o sprovedenom monitoringu za 2024. godinu, koji je podnela Kancelarija za javne nabavke (02-608/25 od 31. marta 2025. godine);

 3. Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata na funkcije u samostalnim i nezavisnim državnim organima i organizacijama koje bira Narodna skupština po javnim konkursima.

\* \* \*

 Pre prelaska na rad po utvrđenom dnevnom redu, Odbor je, većinom glasova (10 glasova za, jedan uzdržan, dvoje nije glasalo), usvojio Zapisnik sa 24. sednice Odbora, bez primedbi.

\* \* \*

**PRVA TAČKA DNEVNOG REDA:** Razmatranje Izveštaja o radu Republičke komisije za zaštitu prava u postupcima javnih nabavki u periodu od 01.01.2024. do 31.12.2024. godine, koji je podnela Republička komisija za zaštitu prava u postupcima javnih nabavki

Predsednik Odbora podsetio je članove Odbora da je članom 203. st. 1. i 2. Zakona o javnim nabavkama utvrđeno da Republička komisija za zaštitu prava u postupcima javnih nabavki za svoj rad odgovara Narodnoj skupštini kojoj dostavlja godišnji izveštaj o svom radu, sa svim propisanim delovima koje ovaj izveštaj obavezno mora da sadrži.

 Saglasno navedenim odredbama Zakona o javnim nabavkama, Republička komisija za zaštitu prava u postupcima javnih nabavki je 28. marta 2025. godine, podnela Narodnoj skupštini Izveštaj o radu u periodu od 1. januara 2024. do 31. decembra 2024. godine.

Hana Hukić, predsednik Republičke komisije za zaštitu prava u postupcima javnih nabavki, predstavila je Izveštaj o radu Republičke komisije za zaštitu prava u postupcima javnih nabavki u periodu od 1. januara 2024. do 31. decembra 2024. godine.

 Prilikom predstavljanja godišnjeg izveštaja Hana Hukić je istakla da isti sadrži sve elemente koji su propisani Zakonom o javnim nabavkama, navodeći da se najveći deo izveštaja odnosi na predmete po kojima je Komisija odlučivala a koji su razvrstani po vrsti inicijalnog akta koji je bio osnov za postupanje, kao i da izveštaj sadrži statističke podatke koji se odnose na rad Komisije. Istakla je da je Komisija radila u punom sastavu i primila ukupno 1050 predmeta, od toga 973 predmeta je formirano povodom zaštite prava, i to 812 po osnovu zahteva za zaštitu prava, 42 po osnovu žalbe na odluku naručioca, 86 po osnovu zahteva za naknadu troškova postupka zaštite prava, 27 po osnovu predloga za nastavak aktivnosti i 6 predmeta povodom postupanja po odlukama Upravnog suda. Komisija je primila 53 tužbe, kao i 2 zahteva za preispitivanje odluke Upravnog suda. Održala je 360 sednica na kojima je rešila ukupno 1049 predmeta. U 2 predmeta je odlučivano o poništenju ugovora o javnoj nabavci, dok je u 4 predmeta izrečeno ukupno 5 novčanih kazni. Dodala je i da je na ime novčanih kazni koje je izrekla Komisija u 2024. godini, u republički budžet uplaćeno 3,2 miliona dinara. U daljem izlaganju navela je da je Republička komisija u izveštajnom periodu podnela 22 zahteva za pokretanje prekršajnog postupka nadležnim prekršajnim sudovima.

 U diskusiji su učestvovali Aleksić Miroslav i Arsić Veroljub, čija izlaganja su tonski snimana.

Na predlog predsednika, Odbor je većinom glasova (10 glasova za, 3 protiv) odlučio da, na osnovu člana 237. stav 4. Poslovnika Narodne skupštine, podnese Narodnoj skupštini Izveštaj sa Predlogom zaključka kojim se prihvata Izveštaj o radu Republičke komisije za zaštitu prava u postupcima javnih nabavki u periodu od 1. januara do 31. decembra 2024. godine.

**DRUGA TAČKA DNEVNOG REDA:** Razmatranje Izveštaja o sprovedenom monitoringu za 2024. godinu, koji je podnela Kancelarija za javne nabavke

Predsednik Odbora podsetio je prisutne članove da je članom 180. stav 1. Zakona o javnim nabavkama propisano da Kancelarija za javne nabavke sprovodi monitoring nad primenom propisa o javnim nabavkama, u cilju sprečavanja, otkrivanja i otklanjanja nepravilnosti koje mogu da nastanu ili su nastale u primeni ovog zakona. Takođe, podsetio je da je Stavom 6. navedenog člana propisano da Kancelarija za javne nabavke priprema godišnji izveštaj o sprovedenom monitoringu, koji dostavlja Vladi i Narodnoj skupštini najkasnije do 31. marta tekuće godine za prethodnu godinu. Saglasno navedenim odredbama zakona, Kancelarija za javne nabavke je 31. marta 2025. godine podnela  Narodnoj skupštini Izveštaj o sprovedenom monitoringu za 2024. godinu.

Snežana Leposavić, rukovodilac Grupe za monitoring javnih nabavki je predstavila Izveštaj o sprovedenom monitoringu za 2024. godinu koji je podnela Kancelarija za javne nabavke.

 Prilikom predstavljanja godišnjeg izveštaja Snežana Leposavić je podsetila članove Odbora koje su nadležnosti Kancelarije za javne nabavke. Istakla je da Kancelarija ima 41 izvršioca od čega je petoro zaposlenih angažovano na poslovima monitoringa nad primenom propisa o javnim nabavkama, kao i da je cilj monitoringa otkrivanje, sprečavanje i otklanjanje nepravilnosti nastale u primeni Zakona o javnim nabavkama.

U 2024. godini Kancelarija je postupala po zahtevima za sprovođenje monitoringa od strane državnih organa i drugih institucija, pre svega posebnih odeljenja za suzbijanje korupcije viših javnih tužilaštava. Ona je naglasila da je u prethodnoj godini podneto ukupno 47 zahteva od strane privrednih subjekata i dodala da je u odnosu na 2023. godinu broj subjekata monitoringa povećan sa 20 na 25. Takođe, istakla je da je u toku 2024. godine Kancelarija dala 1.281 mišljenje o osnovanosti primene pregovaračkog postupka, i to 1.262 pozitivna i 19 negativnih mišljenja. U daljem izlaganju navela je da je Kancelarija tokom 2024. godine sarađivala sa odeljenjima za suzbijanje korupcije viših javnih tužilaštava po osnovu devet zahteva kao i da je navedenim zahtevima bilo obuhvaćeno ukupno 17 postupaka javnih nabavki nad kojima je Kancelarija sprovela postupak monitoringa.

 U diskusiji su učestvovali: Aleksić Miroslav, Arsić Veroljub, Krstić Nenad, Mihajlovski Ilo, Mitrović Peđa, Nikezić Dušan i Radosavljević Nikola, čija izlaganja su tonski snimana.

Na predlog predsednika, Odbor je većinom glasova (9 glasova za, 3 protiv, 1 nije glasao) odlučio da, na osnovu člana 237. stav 4. Poslovnika Narodne skupštine, podnese Narodnoj skupštini Izveštaj sa Predlogom zaključka kojim se prihvata Izveštaj o sprovedenom monitoringu Kancelarije za javne nabavke za 2024. godinu.

**TREĆA TAČKA DNEVNOG REDA:** Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata na funkcije u samostalnim i nezavisnim državnim organima i organizacijama koje bira Narodna skupština po javnim konkursima

Predsednik Odbora podsetio je članove Odbora na član 27. stav 8. Zakona o Narodnoj skupštini i član 44. stav 6. Poslovnika Narodne skupštine kojima je propisano da predsednik odbora, za razmatranje pojedinih pitanja iz svog delokruga i pripremu predloga o tim pitanjima, može da obrazuje posebnu radnu grupu, kao i na član 55. Poslovnika kojim je propisan delokrug rada Odbora za finansije, republički budžet i kontrolu trošenja javnih sredstava. U nastavku on je predložio, imajući u vidu obaveze koje za Odbor proizlaze iz Zakona o javnim nabavkama i Zakona o kontroli državne pomoći u smislu izbornih nadležnosti i postupaka predlaganja kandidata na funkcije u samostalnim i nezavisnim državnim organima i organizacijama koje bira Narodna skupština po javnim konkursima u skladu sa zakonom, da Odbor donese odluku kojom bi se obrazovala radna grupa koja bi u ovom sazivu bila nadležna za utvrđivanje ispunjenosti uslova u postupku predlaganja kandidata na funkcije u svim izbornim postupcima po oglašenim javnim konkursima, u skadu sa navedenim zakonima. Za članove ove radne grupe predložio je sledeće članove Odbora: Jasminu Palurović, za predsednika, Svetlanu Milijić, Nenada Krstića, Peđu Mitrovića i Nenada Mitrovića, za članove.

 Diskusije po ovoj tački dnevnog reda nije bilo.

 Na predlog predsednika, Odbor je većinom glasova (11 glasova za, dvoje nije glasalo), doneo Odluku o obrazovanju Radne grupe za utvrđivanje ispunjenosti uslova u postupku predlaganja kandidata na funkcije u samostalnim i nezavisnim državnim organima i organizacijama, koje bira Narodna skupština po javnim konkursima u sledećem sastavu: Jasmina Palurović, predsednik, Svetlana Milijić, Nenad Krstić, Peđa Mitrović i Nenad Mitrović, članovi.

 Sednica je završena u 12,30 časova.

 Sednica je tonski snimana.

 SEKRETAR PREDSEDNIK

Tijana Ignjatović Veroljub Arsić